SKRIFTLIG FORESPØRGSEL P-0108/02

af Kathalijne Buitenweg (Verts/ALE) til Kommissionen

(18. januar 2002)

Om: Tvivl om sikkerheden ved videregivelse af personoplysninger til tredjelande og instanser i disse

Den nyligt indgåede aftale om et vidtrækkende strategisk og teknisk samarbejde mellem Europol og De Forenede Stater (USA) samt bemyndigelsen til Europols direktør til undtagelsesvis at udveksle personoplysninger med tredjelande og instanser i disse har bragt samarbejdet mellem Den Europæiske Union og USA ind i en rivende udvikling.

De mange forskellige amerikanske retsinstanser, som i den forbindelse kan komme på tale, samt de potentielle forskelle mellem det amerikanske og de europæiske retssystemer, giver anledning til foruroligelse. Europa-Parlamentet er dybt engageret i beskyttelsen af personoplysninger og har siden Europols etablering kritiseret manglen på parlamentarisk og juridisk kontrol. Disse mangler kombineret med mangel på information om samarbejdsaftalerne med USA fjerner grundlaget for beskyttelse af personoplysninger som anført i bl.a. Europol-konventionens artikel 18.

Kommissionen bedes som deltager i Europols Styrelsesråd med observatørstatus undersøge følgende og underrette forespørgeren herom:

- Hvilke instanser i USA henvender sig med anmodning om at benytte personoplysninger fra EU, og hvad er arten af disse oplysninger (drejer det sig nærmere bestemt også om oplysninger vedrørende enkeltpersoner, som er opført på forskellige lister i medlemsstaterne)?

- Hvilke operationelle aftaler er der indgået med de forskellige amerikanske instanser om forvaltning af personoplysninger og nærmere bestemt med hensyn til målsætning, eventuel videregivelse til tredjemand samt varigheden af den tilsigtede behandling, herunder lagring af følsomme data fra telekommunikationssektoren?

- Hvilke generelle eller særlige forskrifter er der fastsat, således at de amerikanske myndigheder eller en hvilken som helst anden af de pågældende instanser udelukkende anvender oplysningerne i det øjemed, de er givet, og hvilke garantier eller midler findes der til kontrol og beskyttelse?

Svar afgivet på Kommissionens vegne af Chris Patten

(22. februar 2002)

Kommissionen er bekendt med Europa-Parlamentets stærke interesse for beskyttelse af personoplysninger og dets synspunkter vedrørende niveauet for juridisk og parlamentarisk kontrol med Europol. Kommissionen vil i nærmeste fremtid forelægge en meddelelse om spørgsmålet om demokratisk kontrol med Europol. Kommissionen beklager, at det ærede medlem har indtryk af, at der skulle mangle oplysninger til Parlamentet om samarbejdsaftalerne med USA.

Europols direktør og USA's ambassadør ved EU undertegnede en samarbejdsaftale mellem Europol og USA den 6. december 2001. Det er en aftale af strategisk art, og den hverken omfatter eller tillader udveksling af personoplysninger med USA. Kontaktpunktet til den ansvarlige i USA for koordinationen af aftalen er USA's justitsministerium. USA vil give Europol en liste over amerikanske retshåndhævende myndigheder, som Europol kan samarbejde med, og deres kompetenceområder.

Europol og USA kan ifølge artikel 18 i Europol-konventionen kun udveksle personoplysninger, hvis der foreligger et tilstrækkeligt højt databeskyttelsesniveau. For at sikre et sådant niveau og i overensstemmelse med Rådets retsakt af 12. marts 1999 om fastsættelse af regler for Europols videregivelse af personoplysninger til tredjelande og eksterne organisationer(1) er det nødvendigt med en særlig aftale, som indeholder bestemmelser for videregivelsen af personoplysninger mellem Europol og USA.

Rådet gav også den 6. december 2001 Europols direktør bemyndigelse til at indlede forhandlinger med de amerikanske myndigheder om en sådan aftale. Som krævet i Rådets afgørelse af 27. marts 2000 om bemyndigelse af Europols direktør til at indlede forhandlinger om aftaler med tredjelande og organisationer, der ikke er tilknyttet EU(2), afgav den fælles kontrolinstans først en udtalelse, hvori den allerede pegede på nogle særlige punkter, som ville kræve særlig opmærksomhed under forhandlingerne med USA. Forhandlingerne er imidlertid ikke startet endnu. De spørgsmål, som det ærede medlem rejser angående udveksling af personoplysninger mellem USA og Europol, vil blive emnet for forhandlingerne, og kan derfor ikke besvares i detaljer på nuværende stadium.

I henhold til artikel 2, stk. 1, litra b), i Rådets retsakt af 12. marts 1999 kan Europols direktør i undtagelsestilfælde give tilladelse til videregivelse af personoplysninger til tredjelande eller eksterne organisationer under meget begrænsede omstændigheder og på de betingelser, der er fastlagt i artikel 18 i Europol-konventionen. Den 28. september 2001 traf Europols direktør afgørelse om at tillade videregivelse af personoplysninger til USA med henblik på undersøgelserne af de terroristhandlinger, der blev begået den 11. september 2001.

(1) EFT C 88 af 30.3.1999.

(2) EFT C 106 af 13.4.2000.